title: Ilesia de Nuestra Sinyora de l'Asumpción de Munebrega
text: A ilesia de Nuestra Sinyora de l'Asumpción ye una ilesia d'estilo mudéchar construyida en o sieglo XIV que se troba en Munebrega (Comunidat de Calatayú, Aragón).
  
  Descripción
  
  Se tracta d'una iglesia d'una sola nau de quatre trampos deseparaus entre ells por arcos de meyo punto con vueltas de meyo canyón con lunetos y un abside poligonal en cadagún d'os suyos extremos. Ista planta ye l'unico que queda d'a primitiva ilesia, construita en estilo mudéchar en o sieglo XIV, ya que dimpués se modificó, devantando de nuevo a ilesia con as suyas dos torres a os dos cantos d'a frontera.
  
  En os laterals s'ubren bellas capiellas entre os contrafuertes, una por cada trampo, deseparadas por arcos de meyo punto, entre os que i hai pilastras corintias. As capiellas se cubren con vueltas de meyo canyón, fueras d'as dos más amanadas a la cabecera, cubiertas con vueltas d'ariesta debiu a la suya mayor grandaria.
  
  A frontera d'a ilesia data d'a epoca barroca, quan se transforman as capiellas laterals y se i adhiben as dos torres chemelas de planta quadrada, con quatre cuerpos degradaus suaument y decoraus con pilastras d'ordens toscano, corintio y compuesto. Os chapistels d'istas rematan en forma de piramide. A portalada de dentrada s'ubre a traviés d'un arco rebaixau, coronau por un frontón curvo y capilleta.
  
  O ladriello ye l'unico material de construcción, difueras d'o basamento de piedra que sustenta a las torres. A resta d'o templo carece de decoración exterior, estando formau nomás por cerenyos muros ciegos de ladriello.
  
  Vinclos externos
    En a pachina web d'o SIPCA
    Información en a web oficial de Munebrega
    Munébrega y el templo de las sorpresas. Heraldo de Aragón, 14 de marzo de 2020.
  
  Asumpción de Munebrega
  Asumpción de Munebrega
  Asumpción de Munebrega
  Asumpción de Munebrega
  Munebrega
  Biens d'Intrés Cultural d'Aragón
  Munebrega